Source: https://hunvaldper.blog.hu/2011/12/14/118_47_nap_december_13?token=7d367c949b23b05c3bb08288f4befea5
Timestamp: 2019-09-21 20:03:22
Document Index: 22340124

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

118. 47. nap – December 13. - A Hunvald-per
2011.12.14. 11:25 Hagi7
118. 47. nap – December 13.
Címkék: lehallgatás államtitok hunvald tanácsadói szerződések gál györgy király u.25 27 29. sz.a.p. v.éva bizonyítási eljárás d.pável
A tárgyalóterembe érkezve az első, ami feltűnt, hogy ismét új ügyész foglalt helyet az erre kijelölt pulpituson. Már éppen túltettem magam azon, hogy Fazekas Géza, aki a nyomozást vezette, az első néhány tárgyalási nap után „leadta” az ügyet, és azóta csupán egyszer tért vissza a tárgyalóterembe, ám ma a helyettest is helyettesítették. Ebből az ember persze nem von le messzemenő következtetéseket, a nap végére azért mégis világossá vált, hogy ez a tárgyalási nap nem dicsfényben fog bevonulni az ügyészség történetébe.
Hunvald György letartóztatása, vagyis 2009 februárja óta mindenki mindenhol azt hangoztatta, hogy hú, majd jönnek a lehallgatási jegyzőkönyvek, és abból aztán majd minden jól kiderül, mert ott aztán olyan beszélgetések vannak, hogy mégaztán! Legutóbb épp a Magyar Nemzet riogatott azzal, hogy most aztán lehull a lepel, és kiderül ám, hogy Hunvald és Gál nem véletlenül kerültek börtönbe, sőt!
Nos kedd délutánig a bíróság a bizonyítási eljárás keretében az ügyészség indítványának megfelelően lejátszotta már ezeknek hangfelvételeknek a többségét (Gál György vonatkozásában valamennyit, Hunvald György esetében pedig már szinte az összeset), ám azok az állítólagos perdöntő telefonbeszélgetések csak nem kerültek elő. Sőt, ami azt illeti, néhány telefonbeszélgetés, amelyet az ügyészség bizonyíték gyanánt játszatott le, egyenesen Hunvald és Gál állításait támasztotta alá. Meg is kellett kérdeznem a szünetben egy ügyvédet, hogy ezeknek a beszélgetéseknek a lejátszását véletlenül nem a védelem indítványozta-e, de mint kiderült, valamennyi az ügyészség „bizonyítéka” volt. Hogy mire, az megint más kérdés.
De hogy végre konkrétumokról is szó essék, térjünk át a történések részletes ismertetésére.
A pénteki struktúrát folytatva továbbra is Gál György telefonbeszélgetéseit hallgathattuk. (A hatalmas tárgyalóterem nem igazán kedvezett ennek, mert a visszhangosság miatt sok beszélgetés teljesen érthetetlen volt. Ezt a problémát a bíróság úgy oldotta fel, hogy a hangfelvételek lejátszása alatt a kivetítőn olvashattuk is a szövegeket.)
Egymás után öt olyan telefonbeszélgetés részleteit ismerhettük meg, amelyekben Gál György és egykori barátnője, V. Éva mindennapjairól adott számot. Az ügyészség valamennyivel a közöttük lévő kapcsolatot kívánta bizonyítani. Nos, azt gondolom, hogy erre egy beszélgetés is bőven elég lett volna, másrészt miért kell ilyen vehemensen olyasmit bizonyítani, amit Gál már elismert? Arról nem is beszélve, hogy bár nem szép dolog, de ha valakinek barátnője van, az nem bűncselekmény.
Nem jó érzés más emberek magánjellegű beszélgetését hallgatni (épp ezért magánügy), így kifejezetten fellélegeztem, amikor végre Gál és egy kollégája beszélgetése került terítékre, amely, bár a polgármesteri lakáskeretről szólt, nem tartalmazott a vádhoz tartozó releváns információt.
Itt kell elmondanom, hogy a személyenként több tucatnyi indítványozott telefonbeszélgetést az ügyészség tematizálva, tehát az egyes vádpontok kapcsán csoportosítva adta meg a bíróságnak, ezek meghallgatása is eszerint zajlott. Ugyanakkor az egyik csoport a „nyomozás befolyásolása” címet viselte, de ezeket a telefonbeszélgetéseket a bíróság nem játszotta le egyelőre. A bíró felkérte az ügyészt, hogy a következő tárgyaláson mondja meg, hogy a nyomozás befolyásolása melyik vádponthoz tartozik, mert a bíróság nem talált ilyet.
Végre Hunvald György telefonbeszélgetéseihez értünk, a Hír TV is beélesítette a kameráját, a szokásos két újságíró kihegyezte ceruzáját, aztán… nem történt semmi.
Elsőként a tanácsadói szerződésekkel kapcsolatos beszélgetések lejátszására került sor. A hat elhangzott felvétel közül öt egyáltalán nem érintette a tanácsadói szerződéseket. Négy beszélgetésben Hunvald beszélget hol D. Pávellal, hol Sz.A.P-val teljesen más dolgokról (megmondom őszintén, nem is értettem, hogy miről), ami csupán azt hivatott bizonyítani, hogy Hunvald jóban volt ezekkel az emberekkel. Ezt pedig soha egy pillanatig sem tagadta. Az ötödik beszélgetésben Hunvald egy férfival beszélget, ahol elhangzik D. Pável neve is. Erről a bíróság csupán annyit mondott, hogy „megállapítjuk, hogy a beszélgetés teljesen irreleváns”. A hatodik párbeszéd végre Hunvald és Kardos Péter között zajlott, ahol azonban konkrétumot továbbra sem tudtam felfedezni.
Következett az ún. ablakcsere-ügy, reménykedtem, hogy most talán végre tényleg a vádhoz kapcsolódó beszélgetések jönnek, ám mindjárt az első Hunvald feleségének adóbevallásáról szólt, illetve arról, hogy a külföldi cége után mennyi adót kell fizetnie. Hunvald a felvétel meghallgatása után benyújtotta a bíróságnak a saját, illetve felesége 2002 és 2009 közötti valamennyi vagyonnyilatkozatát. Felhívta a figyelmet arra, hogy a nyomozás során ezeket egyszer sem kérték sem tőle, sem az önkormányzattól, pedig ezekben feketén-fehéren benne van ez a bizonyos (repülős) cég is, amely után az ügyészség hónapokig gőzerővel nyomozott.
Két beszélgetés végre valóban az ablakcseréről szólt, ezekben Hunvald és Gál arra próbált megoldást találni, hogy forrást találjanak a Dózsa György út 80. szám alatti társasház nyílászáró cseréjére.
A következőkben megismétlődött egy korábbi esemény. A bíróság felkérte az ügyészséget, hogy jelölje meg a következő tárgyalásra, hogy melyik vádponthoz tartozik az, hogy „Hunvald értesült a lehallgatásról”. Így természetesen, Gál esetéhez hasonlóan az ebben a körben indítványozott beszélgetések sem kerültek lejátszásra egyelőre.
Végre elkövetkezett az 1-es vádpont, vagyis az ingatlanügyekkel kapcsolatos telefonbeszélgetések közzététele. Hunvald György még a felvételek elindítása előtt észrevétellel kívánt élni. Elmondta, hogy két olyan beszélgetést is talált, amelyek titkosítását nem oldották fel, így azok továbbra is államtitoknak minősülnek. A bíró azonnal figyelmeztette, hogy nehogy felolvasson ezekből, ám ekkor Hunvald jelezte, hogy éppen az a probléma, hogy ezek a nyomozati irat részeit képzik, így rengeteg ember olvashatta már azokat. Bár a két beszélgetés egyikét sem indítványozta az ügyészség meghallgatásra, ettől még súlyos mulasztást követtek el. Hunvald azt is közölte, hogy észrevételét az ügyészség tekintse feljelentésnek. (Arról már korábban beszámoltunk, hogy különleges személyes adatainak nyíltan kezelése ügyében Hunvald már több kifogást emelt, számtalan panasszal élt.)
Az első lejátszott beszélgetés a Király u. 27. szerződéséről szólt, amellyel kapcsolatban Sebes Péter észrevételezte, hogy a Király u. 27-tel kapcsolatban az ügyészség nem emelt vádat Hunvald ellen. A következő beszélgetésekben Hunvald a Király utcai lakókkal folytatott lakossági fórumok eseményeiről számolt be. Tehát azon túlmenően, hogy a vád tárgyát képező ingatlanokról volt szó, semmilyen olyan információval nem lettünk gazdagabbak, amelyek a vádat támasztották alá.
Az ötödik lejátszott beszélgetés az ügyészség indítványa szerint azt hivatott bizonyítani, hogy Hunvald igenis tudott arról, hogy a Király Palace Kft. N. György cége. Sebes Péter felhívta a figyelmet arra, hogy a telefonbeszélgetés 2008. áprilisi, vagyis Hunvald persze, hogy tudott erről, hiszen már olvasta a feljelentést, illetve minden újság erről cikkezett ebben az időszakban.
Érdekes volt ugyanakkor az az igen hosszú beszélgetés, amelyet Hunvald a HVG egyik újságírójával folytatott. Ez volt az egyik olyan beszélgetés, amelyet akár a védelem is indítványozhatott volna lejátszásra. Világosan kiderült belőle, hogy ez az ingatlaneladási konstrukció nem N. Györgyékre lett kitalálva, hiszen mintegy 40 ingatlanra alkalmazta azz önkormányzat, amiből több mint 30 megvalósult. Azokat a szerződéseket mondta fel az önkormányzat (7 darabot), ahol a vevők nem teljesítették a szerződéses feltételeket. Ezek a vevők pedig többnyire N-ék voltak. A beszélgetésből az is kitűnik, hogy Hunvald egyáltalán nem ismerte a befektetőket, fogalma sem volt például arról, hogy ki az a K. G. Sándor, illetve M. Jenőről azt hitte, hogy ő N. Zoltán. Az újságíró kicsit tájékozottabb volt ezügyben, mint ő.
A további beszélgetések közül talán azt emelném, ki, amelyben Gál György azt mondja Hunvaldnak, hogy „kilövési engedély van, de nagyon”. Miután valamennyi magyar sajtóorgánum erről az egy momentumról számolt be a keddi tárgyalási nap ürügyén, nem érzem szükségét, hogy bővebben én is írjak erről. Ugyanakkor ez a beszélgetés sem valamely vádpontról szól.
Tudom, hogy a blog olvasói ennél konkrétabb információkra lennének kíváncsiak, ugyanakkor teljesen feleslegesnek tartom, hogy oldalakon keresztül értekezzek egyfelől magánjellegű, másrészt a vád szempontjából teljesen érdektelen beszélgetésekről. Csütörtökön a bíróság előreláthatóan a végére ér a Hunvald Györggyel kapcsolatos lehallgatásoknak, és további vádlottakkal folytatódik a bizonyítási eljárás.
Ugyanakkor fontos információkat tudhattunk meg a bírói tanács vezetőjétől, aki elmondta, miként terveznek a következő időszakra. Nagyjából január 12-ig szeretnék lezárni a bizonyítási eljárást, és ha ezt sikerül tartani, akkor január 17-én az ügyész (majd meglátjuk melyik) megtarthatja perbeszédét. Az ezt követő januári tárgyalási napokat kitöltik majd a védői perbeszédek, így, ha minden a tervek szerint alakul, nagyjából február közepére várható az elsőfokú ítélet.
https://hunvaldper.blog.hu/api/trackback/id/tr913462698
FelSzámOlás 2011.12.14. 16:59:50
Rába György vagyok. 100%-ban biztos, hogy Hunvald György nem kap ítélett, de ha mégis, az a letöltött előzetessel lesz azonos. Csak úgy, magyarosan....